Kangasalan Längelmävedellä laituri on jäänyt korkealle ilmaan Kari Pietilän kesämökin rannassa.

Kännykkäkuva viime kesältä näyttää eron vedenkorkeudessa Längelmävedellä. Taustan saaret toistuvat ruudulla ja kuvassa, mutta nyt kuivuus on paljastanut rannan kivet.­

Järvien pinnat ovat nyt harvinaisen matalalla eri puolilla Etelä- ja Keski-Suomea. Kohta ne ovat paikoin matalammalla kuin koskaan aiemmin.

Syy on kuiva ja helteinen viime kesä. Seuraukset voivat näkyä myöhemmin kalansaaliissa.

Harvinaisen selvästi tilanteen näkee Kangasalla Längelmävedellä, jossa vesi on suorastaan paennut rannasta. Rannan kiviin on jäänyt muisto kesästä: siitepölyn piirtämä raja kertoo, että kesällä vesi oli tällä rannalla todella paljon korkeammalla kuin nyt.